Elnevezés bejegyzése iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2020/C 321/10)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra, ami a közzététel napjától számított három hónapon belül tehető meg.

EGYSÉGES DOKUMENTUM

„LIPTOVSKÉ DROBY”

EU-szám: PGI-SK-02370 – 2017.10.31.

OEM ( ) OFJ (X)

1. Elnevezés

„Liptovské droby”

2. Tagállam vagy harmadik ország

Szlovákia

3. A mezőgazdasági termék vagy élelmiszer leírása

3.1. A termék típusa

1.8. osztály: A Szerződés I. mellékletében felsorolt egyéb termékek (fűszerek stb.)

3.2. Az 1. pontban szereplő elnevezéssel jelölt termék leírása

A „Liptovské droby” egy hagyományos eljárással készült különleges kolbászfajta. A termék egyedi jellemzője a burgonyából, tepertőből és fűszerekből álló töltelék, amelyet természetes sertés- vagy szarvasmarhabélbe töltenek. A „Liptovské droby” romlandó élelmiszer.

A termék kör keresztmetszetű, és ívelt henger alakú. Méreteit illetően a termék 30–50 mm átmérőjű, 100–250 mm hosszú és 100–300 g súlyú. Miután a kívánt hossz elérése céljából megtöltötték, a kolbász végét fapálcával lezárják. A kolbászbél szorosan tapad a töltelékhez, amely reszelt burgonyából, darált tepertőből, hagymából és fűszerekből készül és finom textúrával rendelkezik. 1 kg kolbász 75–85 %-ban burgonyát, 8–10 %-ban tepertőt, 5 %-ban sertészsírt és legfeljebb 1,7 %-ban sót tartalmaz.

A termék puha állagú. Felülete sima, mérsékelten nedves és tiszta. A felületének színe világosszürke, a szeletek szürkéssárga színűek. Az aromát és az ízt a burgonya és a fűszerek adják.

A „Liptovské droby”-t főzve árusítják. Közvetlenül a fogyasztás előtt a terméket sütéssel hőkezelik.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

Nyersanyagok és összetevők:

— burgonya

— sertés hátszalonna (friss vagy fagyasztott)

— sertészsír

— vöröshagyma

— majoránna

— feketebors

— só

— fokhagyma

— sertés- vagy szarvasmarhabél

— durumliszt

3.4. Az előállítás azon műveletei, amelyeket a meghatározott földrajzi területen kell elvégezni

A teljes előállítási folyamatot kizárólag a meghatározott földrajzi területen végzik, és az alábbi szakaszokból áll:

— a beleket 24 órával a felhasználás előtt beáztatják és megmossák,

— a hámozatlan burgonyát megmossák,

— a burgonyát meghámozzák, megtisztítják és lemossák,

— a felszeletelt vöröshagymát zsíron megpirítják,

— a burgonyát finomra reszelik,

— a sertés hátszalonnát feldarabolják, ezután megsütik a tepertő készítéséhez,

— a tepertőt, a pirított vöröshagymát és a fokhagymát finomra darálják,

— a tölteléket megfűszerezik,

— alaposan összekeverik,

— hozzáadják a durumlisztet, ismét összekeverik,

— a tölteléket betöltik a bélbe,

— a belet lezárják,

— ezután lassú főzés következik – a „Liptovské droby”-t körülbelül 90 °C-os vízbe teszik, folyamatos keverés mellett lassan főzik, amíg a kolbász feljön a víz felszínére, ezután a „Liptovské droby”-t kiveszik a vízből,

— végül pedig lehűtik.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. A bejegyzett elnevezést viselő termék címkézésére vonatkozó egyedi szabályok

—

4. A földrajzi terület tömör meghatározása

A Liptói régió Észak-Szlovákiában, a Zsolnai járás délkeleti részén, a Liptói-medencében helyezkedik el, keletről a Magas-Tátra, délről a Nyugati-Tátra és a Kócs-hegység, nyugatról pedig a Nagy-Fátra hegyhátai határolják. Földrajzi szempontból a Liptói régió kompakt terület, amely Liptószentmiklós és Rózsahegy járásokat foglalja magában.

5. Kapcsolat a földrajzi területtel

A régió talaj- és éghajlati adottságai, valamint hagyományai és történelme képezik az alapját a „Liptovské droby” földrajzi jelzés bejegyzése iránti kérelemnek, amelyhez a helyi termelők szakértelme és a termék hírneve is hozzájárult.

A Liptói-medence Szlovákia egyik legmagasabban fekvő medencéje. Alját a harmadidőszakból származó kőzetek, a Belső-Kárpátok paleogén üledékei, valamint a Vág által lerakott, fiatalabb természetes hordalékok töltik fel, amelyek főként kavicsos és homokos hordalékokból állnak. A Liptói régió talaja közepesen kemény, az itteni éghajlat pedig hidegebb. A körülmények nem kedveznek a gabonatermesztésnek, burgonya termesztéséhez viszont alkalmasak. A burgonyatermesztés a Liptói régióban 1750 körül kezdődött. Az 1771 és 1773 közötti katasztrofális terméskiesés hozzájárult a burgonyatermesztés népszerűvé válásához. A 19. század elején Szlovákia északi részein fellendült a burgonyatermesztés.

A burgonya ezt követően a lakosság étrendjének egyik legfőbb összetevőjévé vált, és a „második kenyerünk” névvel is illették. A Liptói régió meghatározott földrajzi terület mindig is Szlovákia fontos burgonyatermesztő területe volt, ugyanakkor az állattenyésztés, és különösen a sertéstenyésztés tekintetében is önellátó. Gazdasági okokból a Liptói régió lakosai számára fontos volt a vágási melléktermékek optimális felhasználása.

A megélhetésük biztosítása érdekében a Liptói régió lakosai a helyi élelmiszerekre támaszkodtak, ezek egyike a burgonya volt. A burgonyát önmagában főfogásként, vagy különféle köretekkel fogyasztották.

A „Liptovské droby” a krumplipüré, a gombócok és a burgonyából készült sütemények mellett népszerű különlegességé vált. A „Liptovské droby”-t nyers reszelt burgonyából készítették, aminek termesztése könnyű volt a talaj összetételéből, az éghajlati viszonyokból és a termesztés egyszerűségéből adódóan.

A burgonyatermesztésnek és az állattenyésztésnek kedvező természeti, talaj- és éghajlati viszonyok formálták a régió küllemét és karakterét. A mezőgazdasági munkák mellett a helyi lakosság takarmányok feldolgozásából és eladásából élt.

A termékre történő legkorábbi írásbeli hivatkozás – a történetének és hagyományának ismertetése – az 1944-ből származó, „Slovenská ľudová kuchárka pre každý stôl” („Hagyományos szlovák ételek minden asztalra”) című könyvben található, amelyet Žela Inovecká állított össze, és többször is újranyomták.

Az ismert néprajztudós, Iveta Zuskinová 2013-ban a liptóújvári székhelyű Spoločnosť priateľov múzea liptovskej dediny [A liptói falumúzeum baráti társasága] által kiadott, „Kuchyňa starých materí z Liptova” [„Liptói nagyanyáink konyhaművészete”] című könyvében az alábbiakat olvashatjuk: „Liptóban a »droby« népszerű és jellegzetes étel volt, amit főként ősszel, a birkavágás idején készítettek, amikor nagy mennyiségben állt rendelkezésre a kolbász készítéséhez használt bél és zsír. Ebben az időszakban takarították be az újkrumplit is ...”.

Zuskinová egy másik, a Társaság által 2014-ben kiadott, „Liptov v ľudovej kultúre” [„Liptó a népi kultúrában”] című könyvének „Čo sa varievalo a jedávalo” [„Tradicionális konyhaművészet és ételek”] című fejezete az alábbi információkkal szolgál: „A lereszelt nyers krumplit a »Liptovské droby« töltelékének készítéséhez és egyes főtt ételek besűrítéséhez használták; ezenkívül gombócokat is készítettek belőle.” Zuskinová ugyanezen könyvének „Tradičné jedlá” („Tradicionális ételek”) című fejezete egyértelművé teszi, hogy „A »droby« jelentése krumplis »kolbász«.”.

A „Liptovské droby” elnevezés a Liptói régió nevéből származik, ami történelmileg kapcsolódik a termék fő összetevőjét képező burgonya termesztéséhez és feldolgozásához. Az elnevezés másik részét, a „droby” kifejezést a helyi nyelvjárásban az ehető vágási melléktermékekre, köztük a belekre használják. A sertés- vagy szarvasmarhabélbe („droby” = bél) töltött különleges burgonyatölteléket a helyi dialektusban „Liptovské droby”-nak nevezik. Az elnevezést ez említett területen a 19. század első fele óta használják.

A „Liptovské droby” egyedi ismertetőjegye a hagyományos kolbásztöltelék burgonyával való helyettesítése. És habár a termék alakja kolbászra hasonlít, a töltelék fő összetevője a burgonya, ami a termék tömegének 75–85 %-át teszi ki. A burgonyatöltelék elkészítéséhez a hozzávalókat fokozatosan adják hozzá a lereszelt nyers burgonyához; a durumliszt kötőanyagként kerül a keverékbe. A felhasznált durumliszt mennyisége a krumpli víztartalmától függ; a megfelelő, a termékre jellemző krumpliízt nem elnyomó mennyiséget csak a tapasztalt kolbászkészítők tudják megbecsülni. Hasonlóképpen, kellő tapasztalat szükséges a főzési idő megbecsléséhez, hogy a bél ne szakadjon ki és a töltelék ne folyjon ki, valamint a termék főzést követő lehűtéséhez is. A „Liptovské droby”-t kizárólag a meghatározott földrajzi területen állítják elő. A „Liptovské droby” előállítási folyamata semmivel sem hasonlítható össze, mivel a piacon nincs más olyan termék, amely a „droby” elnevezést viseli, vagy a „droby” kifejezéssel együtt egy földrajzi jelölést használ. Mindezek alapján csak azt a következtetést lehet levonni, hogy a „Liptovské droby” különleges és egyedi termék.

Mivel régen a haszonállatokat főként eladás vagy húskészítmények, elsősorban kolbászfélék előállítása céljából tenyésztették, a lakosság szegényebb rétege hasonló kinézetű élelmiszereket akart előállítani. A kolbászok hústartalmát burgonyával, egy egyszerűbben elérhető töltelékkel helyettesítették. A kolbászfélékhez hasonlóan ezt az újfajta terméket is vöröshagymával, fokhagymával, feketeborssal, majoránnával és sóval ízesítették. A hús aromáját és ízét sertés hátszalonnával és disznózsírral helyettesítették. Ezt a tölteléket ezután kolbászbélbe töltötték, amelyet fapálcikával zártak le.

A termék készítéséhez leggyakrabban a meghatározott földrajzi területről származó burgonyát használják fel. Azonban ha a nyersanyagok elfogynak, ami elsősorban nyáron fordul elő, a terméket más területekről származó hozzávalókból is el lehet készíteni. A nyári turistaszezon alatt megnő a regionális specialitások iránti igény. A helyben előállított „Liptovské droby” fogyasztása, néha egyéb húsalapú regionális különlegességekkel kísérve a régióba látogatók számára kulináris élményt jelent, és jelentősen fellendíti a regionális fejlődést.

A termék jellemzőit nem befolyásolja az összetevőként felhasznált burgonya származási helye. Az egyedi jellemzőket ehelyett az előállítás módja és a húst helyettesítő burgonyatöltelék adja. Mivel a Liptói régióban a burgonya volt az előnyben részesített termény, és az ebből készült termékek szorosan kötődnek a régióhoz, a burgonyatöltelék vált a „Liptovské droby” megkülönböztető jegyévé.

Az előnyben részesített hozzávaló a helyileg megtermelt burgonya: „Csak helyi hozzávalókat és a múltból ismert előállítási módszereket használnak” http://www.teraz.sk/import/agro-zaujem-o-tradicne-liptovske-dr/220506-clanok.html. Más földrajzi területről származó burgonya csak kivételes esetben használható (például ha gyenge a termés).

A termék és a meghatározott földrajzi terület közötti kapcsolat a helyiek találékonyságában mutatkozik meg, akiknek sikerült a régióban bőségesen rendelkezésre álló burgonyát felhasználniuk olyan töltelékek előállításához, amelyekben kiegyensúlyozott arányban van jelen valamennyi összetevő (a finomra reszelt burgonya, a darált tepertő, a pirított vöröshagyma és a fűszernövények, például majoránna), és ezáltal sikeresen helyettesítették a húsalapú kolbásztöltelékekhez használt hozzávalókat.

A „Liptovské droby” előállításával foglalkozó helyiek készségei a generációról generációra átadott tudás és tapasztalat alapján fejlődtek, ami a végtermék minőségében is tükröződik. Ami a „Liptovské droby”-t a többi terméktől megkülönbözteti, az az egyedi burgonyás töltelék.

Csak tapasztalt kolbászkészítők képesek elsajátítani az előállítási folyamat összetett lépéseit (mint például a burgonyatöltelék elkészítése vagy a kolbászbél megtöltése). A nyers krumpli lereszelése, a töltelék megfelelő állagának elérése, a krumpli és a durumliszt helyes arányának eltalálása (ami a krumpli víztartalmától függ), valamint a főzési idő megbecslése és a terméknek a főzést követő lehűtése mind olyan feladatok, amelyek helyes elvégzéséhez elengedhetetlenek a történelmi fejlődés során elsajátított készségek és tapasztalat.

A „Liptovské droby” és a meghatározott földrajzi terület közötti kapcsolatot az utazási irodák által adott tájékoztatás is tükrözi. A https://www.exclusive-travel.cz/slovenska-republika/informace weboldalon, a „GASZTRONÓMIA” menüpont alatt a következőket olvashatjuk: „Miközben minden régiónak megvan a saját specialitása, a juhsajttal készített, pirított szalonnával és esetleg tejföllel tálalt burgonyagombóc szerte az országban nagy népszerűségnek örvend. Az egyéb tradicionális különlegességek közé tartozik még a bramborové šišky (nudli), a »Liptovské droby« ...”.

A „Liptovské droby” már hosszú ideje a Liptói régió lakosainak kedvence, amelyet olyan különleges alkalmakkor is felszolgálnak, mint a különféle vásárok és ünnepségek. Napjainkban ez a különlegesség népszerűbb, mint valaha. Liptószentmiklós városa minden évben megrendezi a Švábkafest elnevezésű fesztivált (a Liptói régióban a „švábka” egy köznyelvi kifejezés, ami burgonyát jelent). A Švábkafestet több éve megrendezik a Liptói régióban nemcsak a burgonyatermesztés, hanem az összes burgonyalapú termék, köztük a „Liptovské droby” hagyományának fenntartása céljából.

A helyi és külföldi látogatókat idevonzzák a régió tradicionális termékeinek (például a „Liptovské droby”-nak) kiváló minősége és hírneve, amely nem csak szájhagyomány útján, hanem az interneten és más médiumokon keresztül is terjed Szlovákiában és külföldön egyaránt. Videó a Švábkafest-ről (a „droby” bemutatása 1:00-nál kezdődik):

https://www.visitliptov.sk/2017/09/14/fest-zemiakov-na-liptove/

A terméket az éttermekben „Tradicionális szlovák különlegességként” vagy a „Liptói régió tradicionális specialitásaként” hirdetik, és esküvői fogadásokon is kínálják, ami bizonyítja minőségét és kiváló hírnevét.

Azt a tényt, hogy a „Liptovské droby” a régióhoz elválaszthatatlanul kapcsolódó, keresett különlegesség, a Krajská organizácia cestovného ruchu ŽILINSKÝ TURISTICKÝ KRAJ [A Zsolnai turisztikai régió turisztikai testülete] által kiadott, „Kuchyňa, zvyky a tradície našich predkov” [„Elődeink konyhaművészete, szokásai és hagyományai”] című kiadvány is alátámasztja: „A fűszeres burgonyatölteléken alapuló ételek (például a kelt tésztából készült gombócok és sütemények) a Liptói régióban továbbra is népszerűek. A „Liptovské droby”-ról sem feledkezhetünk meg, amely nem csak a helyi lakosok kedvenc étele.”.

http://www.zilinskazupa.sk/files/on-line-kniznica/kocr/kuchyna-zvyky-3.pdf

Jó hírnevét az internetes jelenléte is bizonyítja, ahol találhatók a termékkel kapcsolatos receptek, TV- és rádióműsorok és újságcikkek, és a terméket említő utazási és turisztikai weboldalak. Ezenkívül különböző rendezvények, mint például a Švábkafest és a Liptói Fesztivál egyik rendszeres szereplője is.

A Szlovák Nemzetközi Rádió (RSI) 1993 óta sugároz hat nyelven műsorokat Szlovákiáról, amelyek témakörök és események széles skálájával foglalkoznak. 2015. október 13-án egy spanyol nyelvű műsort sugároztak a „Liptovské droby”-ról, amelyben az alábbiak hangzottak el: „Milan Velecký szerkesztő Liptóba látogatott, és megkérdezte az embereket a Liptovské droby-ról. Nagyon finom! (El redactor Milan Velecký visitó la región de Liptov y preguntó a la gente sobre los Liptovské droby. Es una exquisitez!)”

https://esrsi.rtvs.sk/clanky/gastronomia/91062/liptovske-droby

A termék jó hírnevét az is igazolja, hogy a régió ünnepein is felszolgálják. A „Relax” című újságban 2017. augusztus 24-én megjelent, „Hrádocké hradné hry” [„Liptóújvári várjátékok”] című cikkben az alábbiakat olvashatjuk: „A szórakozáshoz jó ételek is kellenek. A Liptói régió gasztronómiája a területre jellemző tradicionális hozzávalókon – például a burgonyán és a juhtejen – alapul. Ez az oka annak, hogy a Liptovské droby mindig is jelen van Liptóújváron...”

http://www.dennikrelax.sk/Relax/Krasy-Slovenska/Hradocke-hradne-hry/

„A regionális nyersanyagok és termékek elválaszthatatlanul kapcsolódnak az idegenforgalomhoz. A Liptói régiónak is megvannak a maga jellemző termékei. Célunk, hogy ezeket a regionális jellegzetességeket arra használjuk fel, hogy a turistákat megismertessük a régió identitásával. Az ide látogatók rengeteg dolgot próbálhatnak ki. Ezek közé sorolhatjuk a juhtejből készült termékeket, első osztályú likőrjeinket vagy a Liptovské droby-t, amelynek fő összetevője a helyben megtermelt burgonya” nyilatkozta Darina Bartková, a Liptói régió turisztikai testületének elnöke (http://www.teraz.sk/regiony/l-mikulas-svabkafest-ponukne-ochu/281215-clanok.html?mostViewedArticlesInSectionTab=2).

A látogatók a Liptovské droby-val nemcsak a híres pribylinai szabadtéri múzeumban, illetve Alsó és Felső Liptó falvaiban (Kisselmec, Szmrecsán, Liszkófalu, Nagybobróc stb.), hanem a meghatározott földrajzi terület szállodáiban és éttermeiben is találkozhatnak.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://www.indprop.gov.sk/swift_data/source/pdf/specifikacie_op_oz/SPECIFIKACIA%20Liptovske%20droby.pdf

(1) HL L 343., 2012.12.14., 1. o.